Diari Oficial de la Generalitat Valenciana


Sumari del DOGV 8461, del 10-01-2019 (2018/12050)

RESOLUCIÓ de 27 de desembre de 2018, del conseller d'Economia Sostenible, Sectors Productius, Comerç i Treball, per la qual s'efectua la convocatòria anticipada, per a l'exercici 2019, d'ajudes en matèria d'industrialització, destinades a associacions empresarials industrials dels sectors de la Comunitat Valenciana del calçat, ceràmic, metall-mecànic, tèxtil, joguet, marbre, fusta-moble i il·luminació, químic, automoció, plàstic, envasos i embalatge, productes infantils, paper i arts gràfiques, valorització de residus i els sectors emergents de la biotecnologia, producció audiovisual i la producció de videojocs, dins de la segona fase d'implantació del Pla estratègic de la indústria valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8461

Data del DOGV
:   10-01-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/12491


Data del document
:   27-12-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

RESOLUCIÓ de 27 de desembre de 2018, del conseller d'Economia Sostenible, Sectors Productius, Comerç i Treball, per la qual s'efectua la convocatòria anticipada, per a l'exercici 2019, d'ajudes en matèria d'industrialització, destinades a associacions empresarials industrials dels sectors de la Comunitat Valenciana del calçat, ceràmic, metall-mecànic, tèxtil, joguet, marbre, fusta-moble i il·luminació, químic, automoció, plàstic, envasos i embalatge, productes infantils, paper i arts gràfiques, valorització de residus i els sectors emergents de la biotecnologia, producció audiovisual i la producció de videojocs, dins de la segona fase d'implantació del Pla estratègic de la indústria valenciana. [2018/12983]  
  
La Llei 38/2003, de 17 de novembre, general de subvencions, estableix, en el seu article 23, que el procediment per a la concessió de subvencions s'iniciarà sempre d'ofici, mitjançant convocatòria aprovada per l'òrgan competent.  
L'Ordre 22/2016, de 27 d'octubre, de la Conselleria d'Economia Sostenible, Sectors Productius, Comerç i Treball (DOGV 7906, 28.10.2016) va establir les bases reguladores per a la concessió de les subvencions per a l'impuls d'actuacions d'industrialització i millora de la competitivitat i sostenibilitat econòmica, social i mediambiental dels sectors industrials de la Comunitat Valenciana.  
Segons estableix l'article 3.5 d'aquestes bases reguladores, les convocatòries podran concretar o prioritzar com a beneficiàries a aquelles entitats, agrupacions, classes d'empreses, indústries i associacions pertanyents a sectors, àmbits d'especialització, comarques o municipis que, anualment, s'hagen inclòs expressament en la Llei de pressupostos de la Generalitat.  
Els articles 40 i 41 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'Ordre de 26 de setembre de 1994, de la Conselleria d'Economia i Hisenda, estableixen que podran tramitar-se anticipadament els expedients de despesa per subvencions a càrrec dels capítols IV i VII, sempre que aquests estiguen recollits en els annexos de transferències inclosos en el projecte de la Llei de pressupostos del pròxim exercici.  
  
En la tramitació anticipada podrà arribar-se al moment del procediment anterior al de la resolució de concessió, i haurà de constar en tots els tràmits del procediment dels quals tinga coneixement la ciutadania, que aquesta concessió estarà condicionada a l'existència en els pressupostos de l'exercici econòmic següent, de crèdit adequat i suficient.  
  
El Projecte de Llei de pressupostos de la Generalitat per a 2019 inclou, dins de l'annex de transferències i subvencions, la previsió de la línia de subvenció S0360 denominada «2a fase d'implantació del Pla estratègic de la indústria valenciana (PEIV)», amb una dotació màxima de 35 milions d'euros.  
Mitjançant la present resolució es convoquen per a l'exercici 2019, per un import màxim de 2.700.000 euros, les ajudes per a les associacions empresarials industrials vinculades als sectors convocats, tot això a l'empara del capítol II del títol III de les bases reguladores, i en els termes i condicions delimitats en la present convocatòria.  
La present convocatòria queda a més sotmesa, en el que siga procedent, a la Llei 38/2003, de 17 de novembre, general de subvencions, al Reial decret 887/2006, de 21 de juliol, pel qual s'aprova el seu reglament, i a la normativa autonòmica establida en els articles 159 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Per això, i en virtut de les facultats que em confereix l'article 28 de la Llei 5/1983, de 30 de desembre, del Govern Valencià, i l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
  
  
  
Primer. Objecte i àmbit de la convocatòria  
L'objecte de la present resolució és convocar anticipadament, per a l'exercici 2019, ajudes en règim de concurrència competitiva, destinades a donar suport a plans d'actuació per a la industrialització sostenible realitzades pel teixit associatiu industrial vinculat als sectors de la Comunitat Valenciana del calçat, ceràmic, metall-mecànic, tèxtil, joguet, marbre, fusta-moble i il·luminació, químic, automoció, plàstic, envasos i embalatge, productes infantils, paper i arts gràfiques, valorització de residus i els sectors emergents de la biotecnologia, producció audiovisual i la producció de videojocs.  
  
Segon. Finançament  
1. Per a l'exercici 2019, i de conformitat amb el que s'estableix en el Projecte de Llei de pressupostos de la Generalitat per al citat exercici, les ajudes convocades es finançaran amb càrrec a la línia S0360 del programa pressupostari 52.14.61.285.14, capítol VII, fins a un import global màxim estimat, donat el caràcter anticipat de la tramitació, de 2.700.000 euros, procedents de fons propis de la Generalitat, i queda en tot cas condicionada la seua concessió a l'existència de crèdit adequat i suficient en els pressupostos de la Generalitat per a 2019.  
  
2. S'estableix la següent distribució per sectors de l'import global màxim d'aquesta convocatòria, sense perjudici que s'atorga a aquesta expressament un caràcter estimatiu:  
  
Sectors Import  
Calçat 180.000 -  
Ceràmic 180.000 -  
Metall-mecànic 180.000 -  
Tèxtil 180.000 -  
Joguet 180.000 -  
Marbre 180.000 -  
Fusta, moble i il·luminació 180.000 -  
Químic 180.000 -  
Automoció 180.000 -  
Plàstic 180.000 -  
Envasos i embalatges 180.000 -  
Productes infantils 180.000 -  
Indústria del paper i arts gràfiques 180.000 -  
Valorització de residus 180.000 -  
Biotecnologia, producció audiovisual i producció de videojocs  
 180.000 -  
Total 2.700.000 -  
  
  
3. En funció de l'import d'ajuda sol·licitat en cada sector, i a fi de poder atendre el nombre més gran possible de sol·licituds, la distribució estimativa del punt anterior podrà redistribuir-se proporcionalment entre els sectors que resulten deficitaris, sense necessitat de nova convocatòria. No obstant això, aquesta redistribució definitiva serà publicada en el Diari Oficial de la Generalitat Valenciana amb caràcter previ a la resolució de concessió, sense que tal publicitat impliqui l'obertura de termini per a presentar noves sol·licituds ni l'inici de nou còmput de termini per a resoldre, ni modificarà el termini de justificació.  
  
Tercer. Entitats beneficiàries  
1. Podran ser beneficiàries d'aquestes ajudes les associacions empresarials i les agrupacions empresarials innovadores, amb seu o domicili social en la Comunitat Valenciana, amb almenys tres anys d'activitat com a associació empresarial, i que justifiquen estar vinculades a algun dels sectors industrials objecte d'aquesta convocatòria.  
2. Els centres tecnològics per si mateixos no podran obtindre la condició d'entitat beneficiària d'aquesta convocatòria, sense perjudici de poder participar com a entitat subcontractada o com a integrant d'una agrupació empresarial innovadora.  
3. No seran admissibles les sol·licituds presentades per fundacions, agrupacions o qualssevol altres entitats sense ànim de lucre que no estiguen degudament constituïdes com a associacions empresarials o agrupacions empresarials innovadores, i inscrites en els registres corresponents. En el cas de les agrupacions empresarials innovadores, hauran d'acreditar la inscripció en el registre corresponent del Ministeri d'Indústria, Comerç i Turisme.  
4. La vinculació directa de l'associació o agrupació empresarial innovadora sol·licitant amb algun dels sectors objecte de la convocatòria haurà de justificar-se en la memòria descriptiva. Als efectes d'aquesta convocatòria, s'entendran vinculades amb cadascun dels sectors objecte de la convocatòria les associacions que majoritàriament es componguen d'empreses industrials que tinguen com CNAE de la seua activitat principal algun dels descrits en l'annex I, segons la Classificació Nacional d'Activitats Econòmiques (CNAE 2009), aprovada per Reial decret 475/2007, de 13 d'abril. La insuficient justificació de la vinculació amb algun sector concret de la convocatòria podrà comportar la inadmissió de la sol·licitud i l'exclusió de la seua avaluació, sense necessitat que l'Administració requerisca prèviament a l'entitat sol·licitant per a l'esmena de tal defecte.  
5. Cada entitat només podrà presentar una sol·licitud d'ajuda, per a un únic pla d'actuació i per vinculació exclusivament a un dels sectors convocats. En cas de presentar-se més d'una sol·licitud per la mateixa entitat, per a més d'un pla o per a més d'un sector, es considerarà admissible únicament la primera sol·licitud que tinga entrada en la seu electrònica de la Generalitat, el primer pla d'actuació o el primer sector esmentat en la sol·licitud admesa. Les sol·licituds que no concreten clarament el sector al qual es presenten podran ser inadmeses i excloses de la seua avaluació, sense necessitat que l'Administració requerisca prèviament a l'entitat sol·licitant l'esmena de tal defecte.  
  
6. No podran obtindre la condició de beneficiàries les entitats sol·licitants en els quals concórrega alguna de les circumstàncies previstes en els apartats 2 i 3 de l'article 13 de la Llei 38 /2003, de 17 de novembre, general de subvencions.  
  
Quart. Obligacions de les entitats beneficiàries  
1. Les entitats beneficiàries d'aquestes ajudes hauran de complir totes les obligacions establides en l'Ordre 22/2016, de 27 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les ajudes en matèria d'industrialització.  
2. En qualsevol moment de la vigència de l'expedient, les entitats sol·licitants hauran d'actualitzar la documentació presentada que haguera patit alguna modificació. Especialment hauran de comunicar els canvis en la representació, raó social o adreça de correu electrònic de l'entitat quan es produïsquen. Aquesta comunicació es realitzarà utilitzant el tràmit d?«Aportació de documentació a un expedient obert d'ajudes en la Conselleria d'Economia Sostenible, Sectors Productius, Comerç i Treball», al qual s'accedeix a través del següent enllaç:  
  
http://www.gva.es/va/inicio/procedimientos'id\_proc=15752  
3. Es consideraran correctament practicades les notificacions anteriors a la data de comunicació d'aquestes variacions a l'Administració, que s'hagen dirigit a la persona representant o adreça de correu electrònic que figure inicialment en l'expedient.  
  
Cinqué. Actuacions subvencionables  
1. Només podran subvencionar-se, d'acord amb aquesta convocatòria, els plans d'actuacions realitzats pel teixit associatiu de caràcter industrial de la Comunitat Valenciana, que s'emmarquen en alguna o algunes de les següents tipologies prioritzades en el Pla estratègic de la indústria valenciana:  
Eix innovació  
1. Foment de les capacitats d'innovació de les empreses industrials, en productes, en processos i en l'oferta de valor de les empreses.  
2. Desenvolupament, amb suport de centres tecnològics o d'investigació, de projectes pilot o de demostració de la implantació d'innovacions en les empreses.  
3. Foment del disseny, l'excel·lència operativa, la flexibilitat de processos, la integració en xarxes o l'eficiència energètica com a factors clau de competitivitat de les empreses industrials.  
Eix transformació digital  
1. Organització d'accions formatives i de divulgació de l'ús de noves tecnologies relacionades amb la indústria 4.0 i la transformació digital.  
2. Foment d'accions de demostració i simulació de processos productius 4.0 abans de la seua implantació (DEMO 4.0).  
Eix internacionalització i millora del posicionament en la cadena global de valor  
1. Realització d'estudis per a definir nous mercats, nous productes i clients potencials de les empreses industrials.  
2. Promoció exterior i reforç de la marca conjunta per al posicionament en els mercats internacionals.  
3. Foment de l'economia circular i l'ecoinnovació.  
Eix talent i formació  
1. Organització d'accions obertes de formació en excel·lència operativa i productivitat, coaching i lideratge, gestió estratègica i gestió de la innovació.  
2. Organització de sistemes d'intercanvi d'informació sobre les habilitats formatives demandades per les empreses als seus empleats.  
3. Organització de bases de dades de professionals formats, accessibles gratuïtament a les empreses industrials per a facilitar la seua contractació.  
4. Desenvolupament de campanyes i actuacions per a promoure entre la població juvenil les vocacions i l'ocupació en els diferents sectors industrials, així com la formació superior i la formació professional vinculades directament a la indústria.  
Eix cooperació  
1. Organització d'un catàleg sobre les diferents capacitats de les empreses del sector, accessible a les empreses per a fomentar la seua cooperació i el networking.  
2. Elaboració d'un programa d'impuls a la tracció, que incloga almenys la identificació i captació d'empreses tractores disposades a cooperar en els diferents clústers industrials.  
3. Foment de la cooperació tecnològica i la transferència de la innovació entre sectors industrials.  
4. Foment de la cooperació empresarial com a estratègia de competitivitat, així com de foment d'estratègies d'intraemprenedoria en les empreses industrials, els projectes de spin off i la col·laboració amb start-ups.  
2. El pressupost mínim subvencionable del pla d'actuacions serà de 10.000 euros, IVA exclòs. Les sol·licituds que tinguen un pressupost subvencionable total que no arribe a aquest import mínim seran desestimades.  
  
Sisé. Termini de realització de les actuacions subvencionables  
Només seran subvencionables les actuacions anteriors desenvolupades entre l'1 de gener de 2019 i la data de justificació de la subvenció.  
  
Seté. Despeses subvencionables  
1. Tindran la consideració de despeses subvencionables les que satisfacen el que s'estableix en l'article 31 de la Llei 38/2003, de 17 de novembre, general de subvencions, que hagen sigut efectivament pagades entre l'1 de gener de 2019 i la data de justificació, i s'enquadren en alguna de les següents categories:  
a) Col·laboracions externes: Contractació de serveis tècnics, professionals, d'informació i difusió que siguen necessaris per al desenvolupament del pla d'actuacions.  
b) Despeses de personal propi de l'entitat vinculat directament al pla d'actuació: Import efectivament pagat en la data de la justificació de l'ajuda dels costos de personal propi de l'entitat empleat en centres de la Comunitat Valenciana (retribucions brutes en nòmina i Seguretat Social a càrrec de l'empresa), en el percentatge de temps que es justifique es puga imputar al desenvolupament de les actuacions subvencionables.  
  
c) Despeses d'auditoria per a l'elaboració de l'informe de revisió de la documentació justificativa de la subvenció per empresa auditora externa, inscrita en el Registre oficial d'auditors de comptes, fins a un import màxim de sis-cents euros, IVA exclòs, per sol·licitud.  
2. Són regles aplicables als conceptes de despesa subvencionable les següents:  
a) Només seran subvencionables les despeses de les actuacions que beneficien a empreses industrials amb centre productiu en la Comunitat Valenciana vinculades al sector pel qual es presenta l'entitat sol·licitant. Quan les actuacions beneficien a més a empreses no industrials o amb centre productiu fora de la Comunitat Valenciana, només es consideraran subvencionables els costos que puguen imputar-se proporcionalment a empreses industrials en la Comunitat Valenciana vinculades al sector pel qual es presenta l'entitat sol·licitant i aquesta haurà de justificar i acreditar la proporció imputable a aquests empreses.  
b) No seran subvencionables les despeses que s'hagen repercutit totalment o parcialment a les empreses beneficiades per l'actuació subvencionable i l'entitat sol·licitant haurà de presentar una declaració responsable en aquest sentit.  
c) Només seran subvencionables les despeses que s'acredite que han sigut efectivament pagades entre l'1 de gener de 2019 i la data de justificació.  
d) La partida de cost de personal propi màxima subvencionable no podrà superar el 15 % del pressupost total (IVA exclòs) de totes les actuacions admeses. El topall màxim subvencionable de retribució mensual bruta en nòmina és de 4.500 euros, incloent-hi la part proporcional de pagues extraordinàries i altres retribucions.  
e) Els costos subvencionats per la present convocatòria no podran rebre simultàniament ajudes públiques d'altres convocatòries procedents d'aquesta o una altra Administració.  
f) Només podran considerar-se subvencionables aquelles despeses que, de manera indubtable, responguen a la naturalesa de l'actuació a subvencionar i resulten estrictament necessàries, amb base en la descripció de les actuacions aportades en la memòria descriptiva, i no s'admeten costos com càtering, begudes, cafés, esmorzars, decoració, regals o similars. Els costos hauran de tindre un nivell de desglossament suficient per a valorar la seua adequació a l'activitat a la qual s'associen. Els conceptes amb un desglossament deficient podran ser considerats com no subvencionables sense necessitat de requeriment previ d'esmena.  
g) No s'acceptaran operacions amb persones o entitats vinculades a l'entitat beneficiària, entenent-se com a tals aquelles en les quals concórrega alguna de les circumstàncies relacionades en el punt 2 de l'article 68 del Reglament de la Llei 38/2003, de 17 de novembre, general de subvencions, aprovat per Reial decret 887/2006, de 21 de juliol.  
h) Quan l'import de contractació d'un servei extern supere les quanties establides en la legislació vigent de contractació per al contracte menor, l'entitat beneficiària haurà de disposar, almenys, de tres ofertes de diferents proveïdors, formulades amb caràcter previ a la contracció del compromís per a la realització del servei. L'elecció entre les ofertes presentades es realitzarà d'acord amb criteris d'eficiència i economia, i quan no recaiga en la proposta econòmicament més avantatjosa, haurà de justificar-se expressament aquesta elecció menys econòmica en una declaració responsable. No obstant això, no serà necessari disposar de tres ofertes diferents quan la despesa s'haguera contractat amb anterioritat a la publicació de la concessió de l'ajuda, o quan per les especials característiques del servei, es justifique en una declaració responsable que no existeix en el mercat suficient nombre d'empreses que el preste. Ambdues declaracions responsables deuran, si escau, presentar-se davant l'empresa auditora per a la seua comprovació.  
  
i) En cap cas es consideraran despeses subvencionables els impostos indirectes quan siguen susceptibles de recuperació o compensació.  
  
3. La justificació a l'empresa auditora dels costos subvencionables es farà mitjançant la presentació de les factures o documents comptables de valor probatori equivalent amb validesa en el tràfic jurídic mercantil o amb eficàcia administrativa i l'acreditació del seu pagament. L'acreditació del pagament es realitzarà amb la següent documentació:  
a) Transferència bancària: Còpia del resguard de la transferència en el qual figure el número de factura o, en defecte d'això, el concepte abonat i còpia del càrrec en compte corresponent.  
b) Xecs i pagarés: Còpia del xec o pagaré signat i còpia de l'extracte bancari del càrrec en compte corresponent. No s'admeten xecs al portador.  
c) Efectes o altres instruments mercantils garantits: Còpia del document o contracte i l'acreditació del pagament al proveïdor per l'entitat que l'haguera realitzat.  
No s'admetran pagaments en metàl·lic ni pagaments per finestreta d'entitats de crèdit.  
  
Huité. Quantia de l'ajuda  
1. L'ajuda consistirà en una subvenció del 100 % de les despeses que siguen considerades com a subvencionables, si bé l'ajuda total minimis concedida a una única entitat no podrà ser superior a 200.000 euros en l'exercici fiscal en curs i en els dos exercicis fiscals anteriors, d'acord amb els límits i condicions previstos en el Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis.  
2. S'entendrà com a única entitat a totes les entitats que tinguen almenys un dels següents vincles entre si:  
a) Una entitat posseeix la majoria dels drets de vot d'una altra entitat;  
b) Una entitat té dret a nomenar o revocar a la majoria de les i els membres de l'òrgan d'administració, direcció o control d'una altra societat;  
c) Una entitat té dret a exercir una influència dominant sobre una altra, en virtut d'un contracte formalitzat amb ella o una clàusula estatutària de la segona;  
d) Una entitat, associada a una altra, controla sola, en virtut d'un acord formalitzat amb altres persones associades de la segona, la majoria dels drets de vot de la primera.  
e) Les entitats que mantinguen qualsevol de les relacions contemplades en les lletres a) a d) anteriors a través d'una altra o altres entitats també es consideraran una única entitat.  
3. En el cas de fusions d'entitats, totes les ajudes de minimis concedides anteriorment a qualsevol de les entitats que es fusionen es tindran en compte per a determinar si la concessió d'una nova ajuda de minimis a la nova entitat supera el límit màxim pertinent.  
  
Nové. Presentació de sol·licituds  
1. La presentació de les sol·licituds i la documentació annexa per a l'obtenció de les ajudes es realitzarà obligatòriament de forma electrònica, segons estableix per a les persones jurídiques l'article 14.2 de la Llei 39/2015, d'1 d'octubre, del procediment administratiu comú de les administracions públiques. No obstant això, si malgrat estar obligades a presentar electrònicament la sol·licitud, alguna entitat la presenta presencialment, l'Administració instructora li requerirà perquè rectifique aquest defecte a través de la seua presentació electrònica en el termini de 10 dies, però es considerarà com a data de la sol·licitud aquella en la qual es realitze la presentació telemàtica, per la qual cosa si la presentació es produeix després del termini establit en el resolc onzé, la sol·licitud serà inadmesa per extemporània.  
2. Les entitats sol·licitants trobaran les instruccions per a emplenar electrònicament la sol·licitud general de subvenció, en la web www.indi.gva.es/tramitacion-telematica, en l'enllaç «Instruccions».  
  
3. L'entitat emplenarà la sol·licitud i acompanyarà la documentació annexa que s'exigeix en el resolc dècim d'aquesta convocatòria, utilitzant el procediment que estarà disponible en el Catàleg de serveis públics interactius de la Generalitat a través de https://sede.gva.es, apartat «Serveis on-line», així com en l'apartat d?«Incentius i ajudes» en matèria d'indústria i R+D+I, de la Conselleria d'Economia Sostenible, Sectors Productius, Comerç i Treball, al qual es pot accedir mitjançant el següent enllaç:  
http://www.indi.gva.es/web/industria-e-i-d-i/incentivos-y-ayudas  
Tant la sol·licitud com la resta de documents a presentar hauran de signar-se electrònicament per l'entitat, utilitzant per a això el seu certificat de persona jurídica, un certificat electrònic de representació de persona jurídica, emés per qualsevol de les entitats admeses pel portal electrònic de la Generalitat, o un certificat digital de la persona representant de l'entitat que conste en el Registre de representants de la Generalitat.  
  
  
Dècim. Declaracions i documentació que ha d'emplenar-se i adjuntar a la sol·licitud  
1. Les sol·licituds es formalitzaran electrònicament en model normalitzat, a través del tràmit telemàtic indicat en el resolc anterior, i en les elles hauran d'emplenar-se expressament les següents declaracions:  
  
a) Declaració responsable de totes les ajudes obtingudes per l'entitat per als mateixos costos subvencionables, a fi de comprovar que no s'incompleix la prohibició d'altres ajudes, establida en la lletra e) de l'apartat 2 del resolc seté d'aquesta convocatòria.  
b) Declaració responsable que indique que l'entitat no està incursa en alguna de les prohibicions per a obtindre la condició de beneficiària, establides a l'article 13 de la Llei 38/2003, de 17 de novembre, general de subvencions, i en particular, que no és deutora de la Generalitat d'obligacions per reintegrament de subvencions.  
2. En cas que l'entitat denegue expressament en la seua sol·licitud l'autorització a la Direcció General d'Indústria i Energia perquè obtinga de forma directa, a través de certificats electrònics, l'acreditació del compliment d'obligacions tributàries i davant de la Seguretat social, en els termes previstos en els articles 18 i 19 del Reial decret 887/2006, de 21 juliol, pel qual s'aprova el Reglament de la Llei 38/2003, de 17 de novembre, general de subvencions, haurà d'aportar juntament amb la sol·licitud, les certificacions que a continuació es relacionen:  
  
a) De l'Agència Estatal d'Administració Tributària, el certificat que acredite que l'entitat es troba al corrent de les seues obligacions tributàries.  
b) De la Tresoreria General de la Seguretat Social, el certificat acreditatiu que l'entitat es troba al corrent en el compliment de les seues obligacions amb la Seguretat Social.  
c) De l'Institut Valencià d'Administració Tributària, el certificat acreditatiu que l'entitat no té deutes de naturalesa tributària amb la Generalitat.  
Les certificacions expedides per les administracions tributàries i per la Seguretat Social tindran una validesa de sis mesos des de la data de la seua expedició, d'acord amb el que s'estableix en l'article 23.3 del Reial decret 887/2006, pel qual s'aprova el Reglament de la Llei 38/2003, de 17 de novembre, general de subvencions. La Direcció General d'Indústria i Energia podrà requerir a l'entitat si la informació obtinguda presenta alguna incidència.  
3. Adjunts a la sol·licitud amb les declaracions emplenades i, si escau, a les certificacions anteriors, s'acompanyaran necessàriament els següents documents:  
a) Model normalitzat de declaració i resum de dades bàsiques de les actuacions, que contindrà degudament emplenades les declaracions responsables de les següents dades o circumstàncies:  
I. Totes les ajudes de minimis concedides com a única entitat, per a qualsevol projecte i independentment dels costos subvencionats, en l'exercici fiscal 2019 i en els dos exercicis fiscals anteriors. El moment en què ha de considerar-se concedida una ajuda de minimis és aquell en què es reconega a l'entitat el dret legal a rebre l'ajuda, amb independència de la data de pagament a l'entitat. Només es podran concedir noves ajudes de minimis després d'haver comprovat l'Administració que això no donarà lloc al fet que l'import total de les ajudes minimis concedides a la beneficiària com a única entitat sobrepasse el límit màxim de 200.000 euros durant l'exercici fiscal 2019 i els dos exercicis fiscals anteriors.  
II. Criteris de preferència per als casos d'empat de puntuació d'acord amb el que s'estableix en l'annex II d'aquesta resolució, quan concórreguen en l'entitat sol·licitant. La falta d'emplenament d'algun d'aquests apartats s'entendrà com que l'entitat sol·licitant no reuneix aquests criteris de desempat, sense necessitat de requeriment d'esmena per part de la Direcció General d'Indústria i Energia.  
III. Règim d'IVA al qual està subjecta l'entitat sol·licitant.  
IV. Tipus d'actuació o actuacions a executar, entre alguna o algunes de les descrites en el resolc cinqué de la convocatòria.  
V. Resum de les despeses subvencionables, desglossant per despesa l'import total pressupostat sense IVA, la part d'IVA subvencionable, si escau, i l'import total pressupostat incloent la part d'IVA subvencionable, respectant en tot cas els límits establits al resolc seté.  
  
VI. Que l'entitat disposa de les autoritzacions administratives preceptives, es troba inscrita en els registres públics pertinents i compleix amb els requisits exigits per les disposicions que els són aplicables, i que es troben al corrent en el compliment de la Llei 6/2014, de 25 de juliol, de la Generalitat, de prevenció, qualitat i control ambiental d'activitats en la Comunitat Valenciana, del Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, de la Llei orgànica 3/2007, de 22 de març, per a la igualtat efectiva de dones i homes, i de la Llei 9/2003, de 2 d'abril, per a la igualtat entre dones i homes.  
VII. Que les despeses subvencionables no s'han repercutit totalment o parcialment a les empreses beneficiades per l'actuació.  
a) Acta de constitució de l'entitat sol·licitant i dels estatuts vigents, o si escau, declaració de vigència degudament signada.  
b) Certificat, emés amb una antelació màxima a la sol·licitud de subvenció d'un mes, en el qual s'acredite la situació de l'entitat i la vigència de la seua inscripció en el registre corresponent.  
c) Actes i principals acords adoptats per l'Assemblea General anual de l'entitat sol·licitant en els exercicis 2016, 2017 i 2018.  
d) Memòria descriptiva del pla d'actuacions per al qual se sol·licita l'ajuda, que contindrà al menys els apartats, les descripcions, dades i justificacions establits en el annex II de aquesta convocatòria. Aquesta memòria serà l'únic referent per a aplicar els criteris de valoració, per la qual cosa un deficient emplenament, o la seua difícil comprensió, generarà una menysvaloració del pla d'actuacions o fins i tot una denegació de la sol·licitud, sense necessitat de requeriment per part de la Direcció General d'Indústria i Energia per al seu millor o debut emplenament.  
  
e) Model de taula normalitzada amb el desglossament detallat del pressupost subvencionable.  
f) Model normalitzat de domiciliació bancària degudament emplenat i signat electrònicament per la persona amb poder suficient en aquest sentit. No serà obligatori presentar aquest model si ja s'ha presentat amb anterioritat davant la Generalitat i les dades i el compte bancari no han experimentat variació; en aquest cas serà obligatori indicar, en l'apartat específic del formulari de sol·licitud, el número de compte utilitzat anteriorment i donat d'alta a aquest efecte.  
4. En els casos de no subjecció o exempció, total o parcial, de l'IVA, així com en aquells supòsits en què l'associació aplique una prorrata de l'IVA, haurà d'aportar-se juntament amb la sol·licitud qualsevol certificat o documentació que acredite aquestes circumstàncies, considerant-se en cas de no aportar-se que l'import de l'IVA suportat no serà subvencionable. Aquesta situació respecte a l'IVA a més haurà d'explicar-se adequadament en el compte justificatiu, i reflectir-se expressament en l'informe d'auditoria.  
5. L'òrgan competent per a la instrucció i resolució de l'expedient podrà requerir a l'entitat sol·licitant, en qualsevol moment, altres dades, documents i informes complementaris que resulten necessaris per a la resolució de l'expedient.  
  
Onzé. Termini de presentació de sol·licituds  
El termini de presentació de sol·licituds serà des del 18 de gener fins al 18 de febrer de 2019, els dos dies inclosos. Només seran admeses les sol·licituds que hagen sigut gravades en el registre electrònic de la Generalitat fins a les 23.59 hores de l'últim dia de termini de presentació (hora oficial peninsular espanyola).  
  
Dotzé. Esmena de sol·licituds  
1. Quan la sol·licitud no reunisca els requisits assenyalats en la Llei 39/2015 d'1 d'octubre, del procediment administratiu comú de les administracions públiques, o no s'acompanye la documentació que, d'acord amb aquesta resolució, resulte exigible o es considere necessària per a resoldre, es requerirà a l'entitat perquè, en el termini de 10 dies hàbils, esmene la falta o acompanye els documents requerits, amb indicació que, si no ho fa així, se li tindrà per desistit de la seua petició, prèvia resolució que haurà de ser dictada en els termes previstos en la citada legislació bàsica. L'aportació de la documentació corresponent es realitzarà mitjançant el tràmit d?«Aportació de documentació a un expedient obert d'ajudes en la Conselleria d'Economia Sostenible, Sectors Productius, Comerç i Treball», al qual s'accedeix a través del següent enllaç:  
http://www.gva.es/va/inicio/procedimientos'id\_proc=15357  
2. La notificació electrònica dels actes administratius produirà efectes jurídics ja que aquesta via és obligatòria per a les persones jurídiques. De conformitat amb l'article 43 de la Llei 39/2015 d'1 d'octubre, del procediment administratiu comú de les administracions públiques, i amb l'article 54 del Decret 220/2014, la pràctica de la notificació electrònica es realitzarà, amb caràcter general, per compareixença electrònica, de la següent manera:  
a) L'entitat sol·licitant, o la persona representant degudament registrada, accedirà al contingut de l'actuació administrativa corresponent a través de la seu electrònica de la Generalitat. Prèviament, s'enviarà per correu electrònic a l'adreça facilitada en la sol·licitud, un avís de notificació, de caràcter informatiu, que li comunicarà l'existència d'una notificació, així com l'adreça de la pàgina web a la qual ha d'accedir per a obtindre-la.  
b) Aquest avís de notificació haurà d'especificar, a més de les dades que permeten la identificació de la notificació, de conformitat amb el que es disposa en la Llei 39/2015 d'1 d'octubre, del procediment administratiu comú de les administracions públiques, que transcorreguts deu dies naturals a partir de la data de posada a disposició de la notificació, sense que tinga lloc l'accés a aquesta, equivaldrà al rebuig de la notificació als efectes contemplats en la normativa legal vigent, llevat que d'ofici o a instàncies de la destinatària es comprove la impossibilitat tècnica o material de l'accés.  
c) La notificació contindrà la identificació de l'òrgan administratiu que efectua la notificació, la referència al tipus de document que es notifica, el número d'expedient al qual es refereix, i la data i registre d'eixida.  
d) Si l'entitat accepta la notificació en el termini atorgat, podrà accedir als documents objecte d'aquesta, que també tindran format per a impressió.  
e) Es deixarà constància en l'expedient administratiu de l'acceptació o rebuig de la notificació electrònica en el termini atorgat, produint els efectes previstos en la Llei 39/2015 d'1 d'octubre, del procediment administratiu comú de les administracions públiques.  
  
Tretzé. Criteris de valoració de les sol·licituds  
1. El procediment de concessió de les subvencions es tramitarà en règim de concurrència competitiva, que es realitzarà mitjançant la comparació per sectors de totes les sol·licituds admeses segons els criteris, puntuacions, regles, llindars mínims i criteris de desempat indicats en els annexos II i III d'aquesta resolució, establint-se una priorització entre les quals hagen obtingut la puntuació mínima de 50 punts i sense poder superar el llistat prioritzat, en cap cas, els límits pressupostaris assenyalats.  
2. En cas que el crèdit consignat en la convocatòria siga suficient, atés el nombre de sol·licituds una vegada finalitzat el termini de presentació, no serà necessari fixar ordre de prelació entre les sol·licituds que reunisquen els requisits establits en la convocatòria.  
3. Quan l'import de la subvenció que puga concedir-se resulte inferior al que figura en la sol·licitud presentada, perquè el crèdit sobrant per a l'última sol·licitud admissible no aconsegueix al 100 % dels costos subvencionables, o es considere que la sol·licitud s'ha d'enquadrar en un sector diferent al sol·licitat per l'entitat, l'òrgan instructor podrà proposar a l'entitat reformular la seua sol·licitud per a ajustar els compromisos i condicions a la subvenció atorgable. La reformulació haurà d'acceptar-se expressament per l'entitat a la qual es propose en el termini màxim de deu dies des de la notificació d'aquesta proposta, entenent-se l'absència d'acceptació expressa com a rebuig d'aquesta.  
  
Catorzé. Comissió Tècnica Instructora  
De conformitat amb el que es disposa en l'article 10 de l'Ordre 22/2016 de 27 d'octubre, la Comissió Tècnica Instructora elevarà a la persona titular de la Direcció General d'Indústria i Energia les corresponents propostes de concessió d'ajudes, amb determinació de les seues quanties, de denegació d'ajudes, així com, si escau, de desistiment i inadmissió de sol·licituds, amb exprés esment dels motius concurrents en cada cas. La composició de la Comissió i el seu funcionament seran els establits en el citat article 10 de l'Ordre 22/2016, de 27 d'octubre.  
  
  
Quinzé. Resolució de concessió  
1. Es delega en la Direcció General d'Indústria i Energia la resolució de les sol·licituds de subvenció que es presenten a l'empara d'aquesta convocatòria d'ajudes. L'òrgan competent per a la resolució d'aquestes subvencions serà, així mateix, competent per a dictar la resolució prevista en l'article 13 de les bases reguladores.  
2. El termini màxim per a resoldre i notificar la resolució serà de sis mesos a comptar des de la publicació de la corresponent convocatòria en el Diari Oficial de la Generalitat Valenciana.  
3. Transcorregut el termini abans esmentat sense que s'haguera notificat resolució expressa, les entitats interessades podran entendre desestimades les seues sol·licituds per silenci administratiu. Tot això, sense perjudici que subsistisca l'obligació legal de l'Administració de resoldre expressament sobre la petició formulada.  
4. La resolució del procediment de concessió es notificarà a les entitats interessades mitjançant la seua publicació en la pàgina web de la Conselleria d'Economia Sostenible, Sectors Productius, Comerç i Treball, en aplicació de l'article 45.1.b) de la Llei 39/2015, d'1 d'octubre, del procediment administratiu comú de les administracions públiques. També es publicarà en el Diari Oficial de la Generalitat Valenciana i en la Base de Dades Nacional de Subvencions, en compliment del que s'estableix sobre publicitat de subvencions en la Llei 38/2003, de 17 de novembre, general de subvencions.  
  
Setzé. Resolució d'incidències i supòsits de modificació de la subvenció  
1. Es delega en la Direcció General d'Indústria i Energia, la resolució de les incidències que es produïsquen amb anterioritat o posterioritat a la concessió, especialment les referides a renúncies i modificacions del pla d'actuacions subvencionat i de la subvenció concedida.  
  
2. L'entitat beneficiària haurà de realitzar el pla d'actuacions objecte de subvenció en la forma descrita en la sol·licitud i en la corresponent memòria, i de manera que es complisca la finalitat de l'ajuda, respectant els costos indicats en la memòria descriptiva i pels imports que en ella s'especifiquen. Si durant l'execució del pla d'actuacions es produeixen circumstàncies excepcionals que modifiquen el seu desenvolupament previst, es procedirà per l'entitat beneficiària de la següent forma, d'acord amb la tipologia de la modificació:  
a) Modificacions en el pla d'actuacions que no alteren aspectes essencials d'aquest: S'hauran de comunicar electrònicament a la Direcció General d'Indústria i Energia i motivar adequadament l'absència d'impacte rellevant en el pla d'actuacions.  
b) Modificacions en el pla d'actuacions que alteren aspectes essencials: S'haurà de sol·licitar electrònicament la prèvia i expressa autorització de la Direcció General d'Indústria i Energia.  
3. Les sol·licituds d'autorització de la modificació en cap cas podran suposar un increment en l'import de l'ajuda concedida. No serà admesa cap modificació del pla d'actuacions subvencionat que comprometa el fi per al qual es va concedir l'ajuda o quan, com a resultat d'aquesta modificació, la valoració del pla haguera resultat inferior. En cap cas s'admetrà cap modificació el resultat de la qual reduïsca més del 50 % l'import del pressupost aprovat del pla d'actuacions inicial.  
  
4. L'entitat sol·licitant haurà de comunicar igualment l'obtenció concurrent d'altres subvencions o ajudes atorgades per altres Administracions o ens públic per a les mateixes actuacions, la qual cosa pot donar lloc a la modificació de la resolució de concessió o, si escau, a la pèrdua del dret al cobrament total o parcial de la subvenció.  
  
Desseté. Justificació de les ajudes  
1. Les entitats beneficiàries hauran de presentar la documentació justificativa fins al 31 d'octubre de 2019 mitjançant el tràmit d?«Aportació de documentació a un expedient obert d'ajudes en la Conselleria d'Economia Sostenible, Sectors Productius, Comerç i Treball», al qual s'accedeix a través del següent enllaç:  
http://www.gva.es/va/inicio/procedimientos'id\_proc=15289  
2. La documentació justificativa que haurà de presentar-se de conformitat amb el que es disposa en l'article 14 de l'Ordre 22/2016, de 27 octubre, és la següent:  
a) Informe d'empresa auditora de comptes, inscrita com a exercent en el Registre oficial d'auditors de comptes dependent de l'Institut de Comptabilitat i Auditoria de Comptes, signat electrònicament, amb el contingut establit en l'article 14, punts 4, 5, 6 i 7, de l'Ordre 22/2016, de 27 d'octubre.  
b) Compte justificatiu d'acord amb el model normalitzat, signat electrònicament per l'entitat beneficiària i per l'empresa auditora de comptes.  
c) Memòria tecnicoeconòmica i resum de dades bàsiques de les actuacions, segons model normalitzat, signada electrònicament.  
d) En cas d'haver denegat expressament l'autorització a la Direcció General d'Indústria i Energia perquè obtinga de forma directa, a través de certificats electrònics, l'acreditació del compliment d'obligacions tributàries i davant de la Seguretat Social, haurà d'aportar les certificacions relacionades en l'apartat dos del resolc dècim d'aquesta resolució.  
  
3. La Direcció General d'Indústria i Energia podrà requerir la informació addicional que, en cada cas, estime necessària per a acreditar el compliment de les condicions imposades en la concessió de la subvenció.  
  
Dihuité. Minoració i reintegrament de les ajudes  
1. Procedirà la minoració de les ajudes, amb pèrdua parcial o total del dret al cobrament de la subvenció i, si escau, el reintegrament de les ajudes concedides, amb reembossament de les quantitats ja percebudes i l'exigència dels interessos de demora des del moment del pagament, en els supòsits en què les entitats beneficiàries incomplisquen les obligacions i requisits que s'estableixen en la present convocatòria i en les bases reguladores, especialment en els següents supòsits:  
a) Incompliment dels fins per als quals es va concedir la subvenció.  
b) Incompliment de la realització del pla d'actuacions aprovat o de les despeses subvencionables.  
c) Nul·la o insuficient justificació de la subvenció.  
d) Concessió amb posterioritat a la presentació de la sol·licitud d'altres ajudes públiques per als mateixos costos subvencionables.  
e) En els casos en què concórrega alguna de causes de reintegrament que estableix l'article 37 de la Llei General de Subvencions.  
2. Quan el compliment per l'entitat beneficiària s'aproxime significativament al compliment total i aquesta entitat acredite una actuació inequívocament tendent a la satisfacció dels seus compromisos i de les condicions de l'atorgament, la minoració o, si escau, el reintegrament es calcularà proporcionalment a la part del pla d'actuacions que no compleix els fins, que no s'ha executat o que no s'ha justificat.  
3. A l'efecte del que es disposa en els apartats anteriors, es considerarà en tot cas que s'ha produït un incompliment total, que comporta la revocació de la subvenció i si escau el reintegrament total de l'ajuda pagada, més els interessos de demora des del pagament de la subvenció, en els següents casos:  
a) Modificació no autoritzada d'alguna de les característiques essencials del pla d'actuacions aprovat.  
b) Execució o justificació inferior al 50 % de l'import del pla aprovat inicial, o al 90 % del pla modificat prèvia autorització, sempre que supose executar o justificar per davall del 50 % de l'import del pressupost aprovat inicial.  
c) Alteració substancial dels fins per als quals es va concedir la subvenció.  
4. Es delega en la Direcció General d'Indústria i Energia la resolució per la qual s'acorde la minoració o el reintegrament de les ajudes, que haurà d'ajustar-se a les previsions contingudes en la Llei general de subvencions, el seu reglament de desenvolupament, i en l'article 172 de la Llei 1/2015 de, 6 de febrer, de la Generalitat, d'hisenda pública, del sector públic instrumental i de subvencions.  
  
Dinové. Recursos  
Contra la present resolució, que posa fi a la via administrativa, podrà interposar-se potestativament, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, recurs de reposició davant el mateix òrgan que l'ha dictada, en el termini d'un mes a comptar des de l'endemà de la seua publicació en el Diari Oficial de la Generalitat Valenciana, o bé directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació en el Diari Oficial de la Generalitat Valenciana, de conformitat amb el que es preveu en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 27 desembre de 2018.- El conseller d'Economia Sostenible, Sectors Productius, Comerç i Treball: Rafael Climent González.  
  
ANNEX I  
CNAES sectors convocats  
Calçat  
1511 Preparació, adobat i acabat del cuir; preparació i tenyit de pells  
  
1512 Fabricació d'articles de marroquineria, viatge i de guarnicioneria i talabarderia.  
1520. Fabricació de calçat.  
Ceràmic  
2320. Fabricació de productes ceràmics refractaris  
2331. Fabricació de taulells i rajoles de ceràmica  
2332. Fabricació de rajoles, teules i productes de terres cuites per a la construcció  
2341. Fabricació d'articles ceràmics d'ús domèstic i ornamental  
  
2342. Fabricació d'aparells sanitaris ceràmics  
2343. Fabricació d'aïlladors i peces aïllants de material ceràmic  
  
2344. Fabricació d'altres productes ceràmics d'ús tècnic  
2349. Fabricació d'altres productes ceràmics.  
Metall-mecànic  
2410. Fabricació de productes bàsics de ferro, acer i ferroaliatges  
  
2420. Fabricació de tubs, canonades, perfils buits i els seus accessoris, d'acer  
2431. Estiratge en fred  
2432. Laminació en fred  
2433. Producció de perfils en fred per conformació amb plegat  
2434. Trefilatge en fred  
2441. Producció de metalls preciosos  
2442. Producció d'alumini  
2443. Producció de plom, zinc i estany  
2444. Producció de coure  
2445. Producció d'altres metalls no ferris  
2446. Processament de combustibles nuclears  
2451. Fosa de ferro  
2452. Fosa d'acer  
2453. Fosa de metalls lleugers  
2454. Fosa d'altres metalls no ferris  
2511. Fabricació d'estructures metàl·liques i els seus components  
2512. Fabricació de fusteria metàl·lica  
2521. Fabricació de radiadors i calderes per a calefacció central  
2529. Fabricació d'altres cisternes, grans depòsits i contenidors de metall  
2530. Fabricació de generadors de vapor, excepte calderes de calefacció central  
2540. Fabricació d'armes i municions  
2550. Forja, estampació i embotició de metalls; metal·lúrgia de pólvores  
2561. Tractament i revestiment de metalls  
2562. Enginyeria mecànica per compte de tercers  
2571. Fabricació d'articles de ganiveteria i coberteria  
2572. Fabricació de panys i ferratges  
2573. Fabricació d'eines  
2591. Fabricació de bidons i botes de ferro o acer  
2593. Fabricació de productes de filferro, cadenes i molls  
2594. Fabricació de perns i productes de caragols  
2599. Fabricació d'altres productes metàl·lics n.c.o.p.  
2611. Fabricació de components electrònics  
2612. Fabricació de circuits impresos assemblats  
2620. Fabricació d'ordinadors i equips perifèrics  
2630. Fabricació d'equips de telecomunicacions  
2640. Fabricació de productes electrònics de consum  
2651. Fabricació d'instruments i aparells de mesura, verificació i navegació  
2652. Fabricació de rellotges  
2660. Fabricació d'equips de radiació, electromèdics i electroterapèutics  
2670. Fabricació d'instruments d'òptica i equip fotogràfic  
2680. Fabricació de suports magnètics i òptics  
2711. Fabricació de motors, generadors i transformadors elèctrics  
  
2712. Fabricació d'aparells de distribució i control elèctric  
2720. Fabricació de piles i acumuladors elèctrics  
2731. Fabricació de cables de fibra òptica  
2732. Fabricació d'altres fils i cables electrònics i elèctrics  
2733. Fabricació de dispositius de cablejat  
2740. Fabricació de llums i aparells elèctrics d'il·luminació  
2751. Fabricació d'electrodomèstics  
2752. Fabricació d'aparells domèstics no elèctrics  
2790. Fabricació d'un altre material i equip elèctric  
2811. Fabricació de motors i turbines, excepte els destinats a aeronaus, vehicles automòbils i ciclomotors  
2812. Fabricació d'equips de transmissió hidràulica i pneumàtica  
2813. Fabricació d'altres bombes i compressors  
2814. Fabricació d'una altra aixeteria i vàlvules  
2815. Fabricació de coixinets, engranatges i òrgans mecànics de transmissió  
2821. Fabricació de forns i cremadors  
2822. Fabricació de maquinària d'elevació i manipulació  
2823. Fabricació de màquines i equips d'oficina, excepte equips informàtics  
2824. Fabricació d'eines elèctriques manuals  
2825. Fabricació de maquinària de ventilació i refrigeració no domèstica  
2829. Fabricació d'una altra maquinària d'ús general n.c.o.p.  
2830. Fabricació de maquinària agrària i forestal  
2841. Fabricació de màquines eina per a treballar el metall  
2849. Fabricació d'altres màquines eina  
2891. Fabricació de maquinària per a la indústria metal·lúrgica  
2892. Fabricació de maquinària per a les indústries extractives i de la construcció  
2893. Fabricació de maquinària per a la indústria de l'alimentació, begudes i tabac  
2894. Fabricació de maquinària per a les indústries tèxtil, de la confecció i del cuir  
2895. Fabricació de maquinària per a la indústria del paper i del cartó  
2896. Fabricació de maquinària per a la indústria del plàstic i el cautxú  
2899. Fabricació d'una altra maquinària per a usos específics n.c.o.p.  
3211. Fabricació de monedes  
3212. Fabricació d'articles de joieria i articles similars  
3213. Fabricació d'articles de bijuteria i articles similars  
3220. Fabricació d'instruments musicals  
3250. Fabricació d'instruments i subministraments mèdics i odontològics.  
Tèxtil  
1310. Preparació i filat de fibres tèxtils  
1320. Fabricació de teixits tèxtils  
1330. Acabat de tèxtils  
1391. Fabricació de teixits de punt  
1392. Fabricació d'articles confeccionats amb tèxtils, excepte peces de vestir  
1393. Fabricació de catifes i moquetes  
1394. Fabricació de cordes, cordills, bramants i xarxes  
1395. Fabricació de teles no teixides i articles confeccionats amb elles, excepte peces de vestir  
1396. Fabricació d'altres productes tèxtils d'ús tècnic i industrial  
1399. Fabricació d'altres productes tèxtils n.c.o.p.  
1411. Confecció de peces de vestir de cuir  
1412. Confecció de roba de treball  
1413. Confecció d'altres peces de vestir exteriors  
1414. Confecció de roba interior  
1419. Confecció d'altres peces de vestir i accessoris  
1420. Fabricació d'articles de pelleteria  
1431. Confecció de calceteria  
1439. Confecció d'altres peces de vestir de punt  
Joguet  
3230. Fabricació d'articles d'esport.  
3240. Fabricació de jocs i joguets  
Marbre i pedra natural  
0811. Extracció de pedra ornamental i per a la construcció, pedra calcària, algeps, creta i pissarra.  
2370. Cort, tallat i acabat de la pedra.  
Fusta, moble i il·luminació  
1610. Serrat i raspallat de la fusta.  
1621. Fabricació de xapes i taulers de fusta.  
1622. Fabricació de sòls de fusta assemblats.  
1623. Fabricació d'altres estructures de fusta i peces de fusteria i ebenisteria per a la construcció.  
1629. Fabricació d'altres productes de fusta; articles de suro, cistelleria i esparteria.  
2740. Fabricació de llums i aparells elèctrics d'il·luminació.  
3101. Fabricació de mobles d'oficina i d'establiments comercials.  
  
3102. Fabricació de mobles de cuina.  
3103. Fabricació de matalassos.  
3109. Fabricació d'altres mobles  
Químic  
2011. Fabricació de gasos industrials  
2012. Fabricació de colorants i pigments  
2013. Fabricació d'altres productes bàsics de química inorgànica  
2014. Fabricació d'altres productes bàsics de química orgànica  
2015. Fabricació de fertilitzants i compostos nitrogenats  
2016. Fabricació de plàstics en formes primàries  
2017. Fabricació de cautxú sintètic en formes primàries  
2020. Fabricació de pesticides i altres productes agroquímics  
2030. Fabricació de pintures, vernissos i revestiments similars; tintes d'impremta i massilles  
2041. Fabricació de sabons, detergents i altres articles de neteja i abrillantament.  
2042. Fabricació de perfums i cosmètics  
2051. Fabricació d'explosius  
2052. Fabricació de cues  
2053. Fabricació d'olis essencials  
2059. Fabricació d'altres productes químics n.c.o.p.  
2110. Fabricació de productes farmacèutics de base  
2120. Fabricació d'especialitats farmacèutiques  
Automoció  
2910. Fabricació de vehicles de motor  
2920. Fabricació de carrosseries per a vehicles de motor; fabricació de remolcs i semiremolcs  
2931. Fabricació d'equips elèctrics i electrònics per a vehicles de motor  
2932. Fabricació d'altres components, peces i accessoris per a vehicles de motor  
3011. Construcció de vaixells i estructures flotants  
3012. Construcció d'embarcacions d'esbarjo i esport  
3020. Fabricació de locomotores i material ferroviari  
3030. Construcció aeronàutica i espacial i la seua maquinària  
3040. Fabricació de vehicles militars de combat  
3091. Fabricació de motocicletes  
3092. Fabricació de bicicletes i de vehicles per a persones amb discapacitat  
3099. Fabricació d'un altre material de transport n.c.o.p.  
Plàstic  
2211. Fabricació de pneumàtics i cambres de cautxú; reconstrucció i recautxutatge de pneumàtics  
2219. Fabricació d'altres productes de cautxú  
2221. Fabricació de plaques, fulles, tubs i perfils de plàstic  
2223. Fabricació de productes de plàstic per a la construcció  
2229. Fabricació d'altres productes de plàstic  
3291. Fabricació de graneres, brotxes i raspalls, sempre justifiquen que la fabricació la realitzen principalment amb plàstic.  
1512. Fabricació d'articles de marroquineria, viatge i de guarnicioneria i talabarderia sempre que justifiquen que la fabricació la realitzen principalment amb plàstic.  
3230. Fabricació d'articles d'esport sempre que justifiquen que la fabricació la realitzen principalment amb plàstic.  
3299. Altres indústries manufactureres n.c.o.p. sempre que justifiquen que la fabricació la realitzen principalment amb plàstic.  
Indústria del paper i arts gràfiques  
1711. Fabricació de pasta paperera  
1712. Fabricació de paper i cartó  
1722. Fabricació d'articles de paper i cartó per a ús domèstic, sanitari i higiènic  
1723. Fabricació d'articles de papereria  
1724. Fabricació de papers pintats  
1729. Fabricació d'altres articles de paper i cartó  
1811. Arts gràfiques i serveis relacionats amb aquests  
1812. Altres activitats d'impressió i arts gràfiques  
1813. Serveis de preimpressió i preparació de suports  
1814. Enquadernació i serveis relacionats amb aquesta  
1820. Reproducció de suports gravats.  
Envasos i embalatges  
1624 Fabricació d'envasos i embalatges de fusta  
1721 Fabricació de paper i cartó ondulats; fabricació d'envasos i embalatges de paper i cartó  
2222 Fabricació d'envasos i embalatges de plàstic  
2592 Fabricació d'envasos i embalatges metàl·lics lleugers  
2599 Fabricació d'altres productes metàl·lics n.c.o.p.  
Productes infantils  
1320. Fabricació de teixits tèxtils  
1330. Acabat de tèxtils  
1391. Fabricació de teixits de punt  
1392. Fabricació d'articles confeccionats amb tèxtils, excepte peces de vestir.  
1399. Fabricació d'altres productes tèxtils n.c.o.p.  
1413. Confecció d'altres peces de vestir exteriors  
1414. Confecció de roba interior  
1419. Confecció d'altres peces de vestir i accessoris  
1431. Confecció de calceteria  
1439. Confecció d'altres peces de vestir de punt  
1520. Fabricació de calçat  
2221. Fabricació de plaques, fulles, tubs i perfils de plàstic, sempre que justifiquen que el producte fabricat va destinat al sector de la infància.  
2229. Fabricació d'altres productes de plàstic, sempre que justifiquen que el producte fabricat va destinat al sector de la infància.  
2599. Fabricació d'altres productes metàl·lics n.c.o.p., sempre que justifiquen que el producte fabricat va destinat al sector de la infància.  
2790. Fabricació d'un altre material i equip elèctric, sempre que justifiquen que el producte fabricat va destinat al sector de la infància.  
3103. Fabricació de matalassos  
3109. Fabricació d'altres mobles  
3299. Altres indústries manufactureres n.c.o.p., sempre que justifiquen que el producte fabricat va destinat al sector de la infància.  
Valorització de residus  
3831 Separació i classificació de materials  
3832 Valorització de materials ja classificats  
Biotecnologia  
7211 Recerca i desenvolupament experimental en biotecnologia  
Producció audiovisual  
5915. Activitats de producció cinematogràfica i de vídeo  
5916. Activitats de produccions de programes de televisió  
5920. Activitats d'enregistrament de so i edició musical  
Producció de videojocs  
5821 Edició de videojocs  
  
  
  
  
ANNEX II  
Criteris i regles d'avaluació del pla d'actuacions  
  
L'avaluació de les sol·licituds es realitzarà aplicant els criteris i regles descrits a continuació per a cadascun dels següents apartats obligatoris de la memòria descriptiva:  
0. Justificació de la vinculació directa de l'associació o agrupació empresarial innovadora sol·licitant amb el sector (no puntuable però sí excloent en cas d'insuficiència)  
Haurà d'explicitar-se la vinculació de l'associació amb el sector pel qual presenta la sol·licitud, i acreditar-se mitjançant l'emplenament del següent quadre, com a declaració responsable:  
A) Nombre total d'empreses associades B) Nombre d'empreses industrials associades amb CNAE entre els inclosos en l'annex I com a pertanyent al sector pel qual es presenta la sol·licitud C) (C=B/A) Percentatge d'empreses industrials associades vinculades al sector pel qual es presenta la sol·licitud  
  
  
La falta d'emplenament de la declaració responsable anterior o l'acreditació d'una vinculació no majoritària amb algun sector concret de la convocatòria es considerarà que suposa l'incompliment del requisit establit en el resolc tercer de la convocatòria per a ostentar la condició d'entitat beneficiària, acordant-se la inadmissió d'aquesta sol·licitud sense necessitat de requeriment previ d'esmena.  
A) Dades de l'associació  
I. Fortalesa de l'enfocament proposat (màxim 10 punts / llindar mínim 5 punts). Només se superarà el llindar mínim si s'aporta almenys la informació següent:  
a) Breu descripció general de las empreses que componen l'entitat associativa, el seu àmbit territorial d'actuació, així com de les seues finalitats (màxim 5 punts)  
b) Evolució succinta de la entitat des de la seua constitució, detallant especialment les principals fites i projectes realitzats en els últims 3 anys (2016, 2017 i 2018) com a associació empresarial o agrupació empresarial innovadora (màxim 5 punts)  
A més de la informació anterior, hauran d'annexar-se juntament amb la sol·licitud, les actes amb els principals acords adoptats per l'Assemblea General anual de l'entitat sol·licitant en els exercicis 2016, 2017 i 2018. La falta d'aportació de dita documentació es considerarà incompliment del requisit establit en el resolc tercer de la convocatòria per a ostentar la condició d'entitat beneficiària, acordant-se la inadmissió d'aquesta sol·licitud sense necessitat de requeriment previ d'esmena.  
  
II. Adequació a les necessitats d'industrialització o demandes del sector, del mercat o de l'àmbit territorial d'influència (màxim 25 punts / llindar mínim 10 punts). Només se superarà el llindar mínim si s'aporta suficient informació sobre:  
a) L'evolució en els últims anys del sector al qual van destinades les actuacions a subvencionar (màxim 5 punts)  
b) L'evolució previsible d'aquest sector en els pròxims anys (màxim 5 punts)  
c) Estratègia de l'associació o agrupació empresarial innovadora i el seu enquadrament.  
- Descriure breument els principals aspectes de l'estratègia de l'associació o agrupació empresarial innovadora que justifiquen el pla d'actuacions (màxim 10 punts)  
- Explicar si l'estratègia descrita anteriorment és d'elaboració pròpia, contractació externa, elaboració sectorial o territorial, etc i el seu possible enquadrament en altres estratègies d'àmbit superior (per exemple, el Pla estratègic de la indústria valenciana) (màxim 5 punts)  
B) Dades del pla d'actuacions  
III. Viabilitat tècnica i econòmica (màxim 15 punts / llindar mínim 5 punts). Només se supera el llindar mínim si s'aporta suficient informació en cadascun dels següents apartats:  
1. Viabilitat tècnica: Hauran de justificar la viabilitat tècnica del pla d'actuacions de la següent manera:  
a) Descripció de l'experiència de l'entitat en activitats similars per a les quals se sol·licita la subvenció (màxim 2 punts)  
b) Descripció de si, prèviament a la decisió de realitzar el pla d'actuacions, s'ha realitzat un estudi tecnicoeconòmic que determine la seua viabilitat i conveniència per a l'associació, i en tal cas, conclusions principals d'aquest (màxim 2 punts)  
2. Viabilitat econòmica: Hauran de justificar la viabilitat econòmica del pla d'actuacions de la següent manera:  
a) Detallar en la taula normalitzada que es facilita juntament amb la memòria descriptiva el desglossament del pressupost subvencionable de cadascuna de les actuacions del pla. La falta d'emplenament d'aquesta taula impedirà en tot cas la superació del llindar mínim en l'apartat III i impedirà continuar amb la baremació, desestimant-se la sol·licitud (màxim 9 punts)  
b) Justificació de perquè el projecte és viable financera i econòmicament per a l'entitat, amb indicació en tot cas de l'origen dels fons per a la realització del pla i el deute existent en l'entitat, així com qualsevol altra dada que justifique la seua liquiditat i solvència (màxim 2 punts)  
IV. Coherència del pla de treball (màxim 5 punts)  
a) Justificació detallada i proporcionada dels mitjans tècnics i recursos humans disponibles per a dur a terme cadascuna de les actuacions (màxim 3 punts)  
b) Cronograma de les etapes del pla de treball en el termini comprés entre l'1 de gener de 2019 i el 31 d'octubre de 2019 (màxim 2 punts)  
  
V. Contribució a la millora de la competitivitat (màxim 20 punts / llindar mínim 10 punts). Només se supera el llindar mínim si s'aporta suficient informació en cadascun dels següents apartats:  
a) Descriure detalladament el contingut de cadascuna de les actuacions per a les quals se sol·licita l'ajuda (màxim 15 punts)   
b) Justificar la necessitat i els beneficis que el pla d'actuacions a subvencionar reportarà a la competitivitat de les empreses del sector (màxim 5 punts).  
VI. Contribució al desenvolupament industrial sostenible i a la reducció de l'impacte mediambiental: (màxim 15 punts). S'haurà de justificar adequadament, mitjançant xifres comparatives, estudis o informes externs la informació que s'indica en els següents camps:  
a) La manera en què el pla d'actuacions influeix directament en la reducció del consum d'energia, aigua o matèries primeres en el procés productiu de les empreses destinatàries d'aquest.  
b) La manera en què el pla d'actuacions influeix directament en la menor producció de substàncies contaminants o residus en el procés productiu del as empreses destinatàries d'aquest.  
c) La manera en què el pla d'actuacions contribueix directament al fet que el producte final obtingut per les empreses destinatàries del mateix és menys contaminant o més sostenible.  
d) La manera en què el pla d'actuacions fomenta la incorporació en el procés productiu de les empreses destinatàries d'energies renovables tals com hidràulica, solar i eòlica, entre altres.  
VII. Contribució a la millora de la qualitat de la vida ciutadana o utilitat de solució de problemes socials: (màxim 5 punts). S'haurà de justificar adequadament, mitjançant xifres comparatives, estudis o informes externs la informació que s'indique en els següents camps:  
- La manera en què el pla d'actuacions influeix en la millora de les condicions laborals o de seguretat en el treball de les empreses destinatàries d'aquest.  
- Creació d'ocupació. Quantificar en la següent taula el nombre de contractacions de persones treballadores que s'han formalitzat o formalitzarà l'entitat en relació amb el pla d'actuacions a subvencionar entre l'1 de gener de 2019 i el 31 d'octubre de 2019:  
  
 Formalitzats A formalitzar  
Nombre de contractes   
  
  
En cas de no emplenar-se, s'entendrà 0.  
- Transformació d'ocupació temporal en indefinit. Quantificar en la següent taula el nombre de transformacions de contractes temporals a indefinits que s'han formalitzat o es formalitzarà l'entitat en relació amb el pla d'actuacions a subvencionar entre l'1 de gener de 2019 i el 31 d'octubre de 2019:  
  
 Formalitzats A formalitzar  
Nombre de contractes temporals transformats en indefinits   
  
  
En cas de no emplenar-se, s'entendrà 0.  
VIII. La contractació de persones amb discapacitat o diversitat funcional més enllà del percentatge mínim establit per la normativa sobre integració laboral de persones amb discapacitat: (màxim 5 punts)  
Quantificar en la següent taula el nombre de contractacions de persones amb discapacitat o diversitat funcional realitzades amb motiu del pla d'actuacions a subvencionar i justificar numèricament que aquests contractacions suposen anar més enllà del percentatge mínim legal establit segons el nombre de persones emprades en l'empresa:  
 Formalitzats (han d'annexar-se a aquesta memòria) Que l'entitat es compromet a formalitzar  
Nombre de contractes de persones amb discapacitat o diversitat funcional   
Això suposa superar en (X) persones el nombre de persones amb discapacitat o diversitat funcional més enllà del percentatge mínim establit per la normativa sobre integració laboral de persones amb discapacitat  
  
  
La falta de quantificació concreta en cadascun dels apartats anteriors suposarà que no es puntue aquest apartat de la memòria. Tampoc es valorarà si no s'annexen els contractes formalitzats o no s'estableix el compromís de contractació.  
L'incompliment per l'entitat beneficiària del manteniment de l'ocupació creada o del compromís de creació d'ocupació entre l'1 de gener de 2019 i el 31 d'octubre de 2019 comportarà una minoració del 10 % per cada ocupació no creada o no mantingut i, si escau, el reintegrament de les quantitats percebudes i l'exigència de l'interés de demora corresponent.  
  
  
  
ANNEX III  
Resolució d'empats  
  
D'acord amb el que preveu l'apartat 5 de l'article 11 de l'Ordre 22/2016, de 27 d'octubre, de la Conselleria d'Economia Sostenible, Sectors Productius, Comerç i Treball (DOGV 7906, 28.10.2016), per la qual es va establir les bases reguladores d'aquestes ajudes, en cas d'empat de puntuació després de l'avaluació de les sol·licituds d'acord amb els criteris de valoració establits en els apartats 1, 2, 3 i 4 del citat article, s'aplicaran successivament els següents criteris de preferència per a l'atorgament de l'ajuda:  
1. Les sol·licituds de les entitats que disposen d'un major percentatge de persones treballadores amb discapacitat o diversitat funcional en relació amb les seues respectives plantilles.  
2. Les sol·licituds de les entitats que aporten certificat o distintiu oficial empresarial en matèria d'igualtat, o com a entitat col·laboradora en igualtat d'oportunitats entre dones i homes, o qualsevol altre anàleg de caràcter oficial (no únicament la sol·licitud).  
3. Les sol·licituds de les entitats que disposen d'un major percentatge de persones treballadores amb contracte indefinit en relació amb la seua pròpia plantilla.  
4. L'ordre d'entrada de les sol·licituds en el registre electrònic de la Generalitat. Es considerarà com a hora i data d'entrada, als mers efectes de desempat, aquelles sol·licituds completes, acompanyades de tota la documentació exigida en la present convocatòria. Cas d'haver-se requerit a l'entitat per a l'esmena de la sol·licitud, es considerarà com a data per al desempat la d'entrada de la documentació requerida, sempre que aquesta es considere completa per la Direcció General d'Indústria i Energia.